หนี้สาธารณะปีงบ’55 เฉียด44%ของจีดีพี
หนี้สาธารณะลดฮวบ 9.9 หมื่นล้านบาท แจงสิ้นเดือน ก.ย. อยู่ที่ 4.93 ล้านล้านบาท หรือ 43.91% ของจีดีพี
9 พ.ย. 2555

หนี้สาธารณะลดฮวบ 9.9 หมื่นล้านบาท แจงสิ้นเดือน ก.ย. อยู่ที่ 4.93 ล้านล้านบาท หรือ 43.91% ของจีดีพี
น.ส.จุฬารัตน์ สุธีธร ผู้อำนวยการสำนักงานบริหารหนี้สาธารณะ (สบน.) เปิดเผยว่า สถานะหนี้สาธารณะคงค้าง ณ สิ้นเดือน ก.ย. 2555 อยู่ที่ 4,937,239.62 ล้านบาท หรือ 43.91% ของตัวเลขผลิตภัณฑ์มวลรวมภายในประเทศ (จีดีพี) ลดลงจากเดือนก่อนหน้า 99,719.19 ล้านบาท เป็นหนี้รัฐบาล จำนวน 3,515,010.95 ล้านบาท ลดลงจากเดือนก่อน 114,341.27 ล้านบาท
ทั้งนี้ เป็นหนี้รัฐวิสาหกิจที่ไม่เป็นสถาบันการเงิน จำนวน 1,064,289.11 ล้านบาท เพิ่มขึ้นจากเดือนก่อนหน้า 15,230.29 ล้านบาท และหนี้รัฐวิสาหกิจที่เป็นสถาบันการเงิน (รัฐบาลค้ำประกัน) จำนวน 352,207.35 ล้านบาท เพิ่มขึ้นจากเดือนก่อนหน้า 220.4 ล้านบาท รวมถึงเป็นหนี้หน่วยงานอื่นของรัฐ จำนวน 5,732.21 ล้านบาท ลดลงจากเดือนก่อนหน้า 828.61 ล้านบาท ขณะที่หนี้ของกองทุนเพื่อการฟื้นฟูและพัฒนาระบบสถาบันการเงิน ไม่มีหนี้คงค้าง
อย่างไรก็ดี สถานะหนี้สาธารณะคงค้าง 4,937,239.62 ล้านบาท แบ่งเป็นหนี้ต่างประเทศ จำนวน340,671.76 ล้านบาท หรือประมาณ 6.9% ของยอดหนี้สาธารณะคงค้าง และหนี้ในประเทศ จำนวน4,596,567.86 ล้านบาท หรือ 93.1% ของยอดหนี้สาธารณะคงค้าง และเป็นหนี้ระยะยาว จำนวน4,658,642.22 ล้านบาท หรือ 94.36% ของยอดหนี้สาธารณะคงค้าง ขณะที่หนี้ระยะสั้น จำนวน 278,597.4 ล้านบาท หรือประมาณ 5.64% ของยอดหนี้รวม